C 131/2
LV
Eiropas Savienības Oficiālais Vēstnesis
24.3.2022.
Komisijas paziņojums saskaņā ar 4. panta 14. punktu Ekonomiskā partnerattiecību nolīguma starp Eiropas Savienību un DAK EPN valstīm 1. protokolā par jēdziena “noteiktas izcelsmes izstrādājumi” definīciju un administratīvās sadarbības metodēm – Kumulācija starp Eiropas Savienību un DAK EPN valstīm un ES aizjūras zemēm un teritorijām saskaņā ar ES DAK EPN 1. protokola 4. panta 3. un 7. punktu (2022/C 131/02) Ekonomisko partnerattiecību nolīguma (“EPN”) starp Eiropas Savienību (“Savienība”) un Dienvidāfrikas attīstības kopienas (“DAK”) EPN valstīm (1) 1. protokola 4. panta 3. un 7. punktā ir paredzēta diagonālā kumulācija Savienībā.
Minētā kumulācija Savienības eksportētājiem ļauj izstrādājumos, ko viņi eksportē uz DAK EPN valstīm, ietvert materiālus, kuru izcelsme ir citās Āfrikas, Karību jūras reģiona un Klusā okeāna (“ĀKK”) EPN valstīs vai aizjūras zemēs un teritorijās (“AZT”) vai kuri ir apstrādāti vai pārstrādāti šajās valstīs vai teritorijās, tā, it kā tie būtu Savienības izcelsmes vai to pārstrāde vai apstrāde būtu veikta Savienībā, ja tie ir ietverti Savienībā ražotā izstrādājumā, kas ir eksportēts uz kādu DAK EPN valsti saskaņā ar EPN, ievērojot citus 4. panta 4., 5., 8., 16. un 18. punktā paredzētos nosacījumus.
ES jau kopš 2018. gada 1. oktobra piemēro diagonālo kumulāciju ar dažām ĀKK EPN valstīm un AZT (sk.
Paziņojumu 2018/C 407/07 (2)).
Turklāt Savienība ar Ganu ir noslēgusi vienošanos par administratīvo sadarbību.
Eiropas Komisija ir sniegusi DAK EPN valstīm sīkāku informāciju par šādu vienošanos.
Tādējādi Savienība ir izpildījusi 1. protokola 4. panta 10. punktā noteiktās administratīvās prasības, un ES un DAK EPN 1. protokola 4. panta 3. un 7. punktā paredzēto diagonālo kumulāciju ar Ganu var piemērot no 2022. gada 1. aprīļa.
Turklāt pēc Apvienotās Karalistes izstāšanās no ES no 2020. gada 31. janvāra vairs nav iespējama diagonālā kumulācija ar Apvienotās Karalistes AZT.
Ņemot vērā iepriekš minēto, Savienībā 1. protokola 4. panta 3. un 7. punktā paredzēto diagonālo kumulāciju var piemērot ar šādām valstīm un teritorijām: — Karību jūras reģions: Antigva un Barbuda, Bahamu Salu Sadraudzība, Barbadosa, Beliza, Dominikas Sadraudzība, Dominikānas Republika, Grenāda, Gajānas Kooperatīvā Republika, Jamaika, Sentkitsa un Nevisa, Sentlūsija, Sentvinsenta un Grenadīnas, Surinamas Republika un Trinidādas un Tobāgo Republika; — Centrālāfrikas reģions: Kamerūnas Republika; — Austrumāfrikas un Dienvidāfrikas reģions: Madagaskaras Republika, Maurīcijas Republika, Seišelu Republika un Zimbabves Republika; — Klusā okeāna reģions: Papua-Jaungvinejas Neatkarīgā Valsts un Fidži Republika; — Rietumāfrikas reģions: Kotdivuāras Republika, Gana (3); — AZT: Grenlande, Jaunkaledonija un piederīgās teritorijas, Francijas Polinēzija, Francijas Dienvidjūru un Antarktikas teritorija, Volisa un Futunas Salas, Senbartelmī, Senpjēra un Mikelona, Aruba, Bonaire, Kirasao, Saba, Sintēstatiusa, Sentmartēna.
Šis paziņojums ir publicēts saskaņā ar ES un DAK EPN 1. protokola 4. panta 14. apakšpunktu.
Šis paziņojums aizstāj 2018. gada 12. novembra Paziņojumu 2018/C 407/07.
(1) OV L 250, 16.9.2016., 1924. lpp. (2) OV L 407, 12.11.2018., 8. lpp.
(3) No 2022. gada 1. aprīļa.